**Informatīvais ziņojums**

**Par 2016. gada 6. decembra Ministru kabineta sēdes darba kārtības punktu “Par Latvijas Republikas nacionālo pozīciju apstiprināšanu par ES kopējās nostājas projektiem pievienošanās sarunu ar Melnkalni 19. sadaļā Sociālā politika un nodarbinātība un 22. sadaļā Reģionālā politika un strukturālo instrumentu koordinācija un pievienošanās sarunu ar Serbiju 25. sadaļā Zinātne un pētniecība un 26. sadaļā Izglītība un kultūra”**

Lai novērtētu Eiropas Savienības (ES) kandidātvalstu gatavību sākt sarunas konkrētās ES politiku jomās, Eiropas Komisija (EK) veic kandidātvalstu nacionālo tiesību aktu atbilstības ES prasībām izvērtēšanu. Serbijas tiesību aktu atbilstības ES prasībām izvērtēšana tika sākta 2013. gada septembrī, savukārt Melnkalnes – 2012. gada jūlijā. Tajās pievienošanās sarunu sadaļās, kur ES dalībvalstis ir noteikušas sarunu atvēršanas vai slēgšanas nosacījumus, EK uzrauga to izpildi. Serbijas un Melnkalnes ES pievienošanās sarunās ir 35 sadaļas. Līdz 2016. gada 20. oktobrim sarunās ar Serbiju ir atvērtas četras sarunu sadaļas, ar Melnkalni 24, no kurām provizoriski slēgtas divas.

Tiesību aktu caurskatīšanas gaitā EK ir secinājusi, ka Melnkalne ir pietiekami gatava sarunu sākšanai 19. sadaļā Sociālā politika un nodarbinātība un 22. sadaļā Reģionālā politika un strukturālo instrumentu koordinācija, savukārt Serbija ir pietiekami gatava ne tikai sarunu sākšanai 25. sadaļā Zinātne un pētniecība un 26. sadaļā Izglītība un kultūra, bet arī šo sadaļu provizoriskai slēgšanai.

Melnkalne ir daļēji pārņēmusi ES tiesību aktu kopumu (*acquis*) sociālās politikas un nodarbinātības jomā. EK provizoriskai sadaļas slēgšanai ir izvirzījusi trīs slēgšanas nosacījumus darba drošības un arodveselības, kā arī diskriminācijas novēršanas un dzimumu līdztiesības jomā. Tāpat Melnkalnei jāstiprina administratīvā un tiesību aktu ieviešanas kapacitāte nodarbinātības un sociālās politikas jomā.

Reģionālās politikas un strukturālo instrumentu koordinācijas jomā Melnkalnei jāturpina *acquis* pārņemšana saskaņā ar Rīcības plānu. EK provizoriskai sadaļas slēgšanai izvirzījusi sešus slēgšanas nosacījumus, kas paredz, ka Melnkalnei jāspēj apgūt ES pirmspievienošanās palīdzības finansējums un jāpabeidz gatavošanās, lai pievienotos ES Ilgtspējīgas un iekļaujošas izaugsmes stratēģijai. Tāpat Melnkalnei jāizveido institucionālais ietvars ES Kohēzijas politikas ieviešanai.

Zinātnes un pētniecības jomā Serbija jau šobrīd piemēro lielāko daļu *acquis*, tostarp īsteno saskaņotu politiku, lai nodrošinātu valsts dalību Eiropas pētniecības telpā un Inovācijas savienībā. Kopš 2014. gada Serbija ir ES pamatprogrammas Horizon 2020 asociētā valsts. Lai sagatavotos pilnīgai *acquis* ieviešanai, Serbijai ir jāturpina pētnieciskās kapacitātes stiprināšana, tostarp nodrošinot atbilstošu finansējumu.

Arī izglītības un kultūras jomā Serbija piemēro lielāko daļu *acquis* prasību. Serbija veiksmīgi piedalās ES izglītības atbalsta un sadarbības programmās *Tempus*, *Erasmus Mundus*, *Youth in Action*, kā arī ES kultūras programmās. Serbija ir ratificējusi 2005. gada UNESCO Konvenciju par kultūras izpausmju daudzveidības aizsardzību un veicināšanu.

Ir sagatavotas Latvijas nacionālās pozīcijas par ES kopējās nostājas projektiem pievienošanās sarunu ar Melnkalni 19. sadaļā Sociālā politika un nodarbinātība un 22. sadaļā Reģionālā politika un strukturālo instrumentu koordinācija un pievienošanās sarunu ar Serbiju 25. sadaļā Zinātne un pētniecība un 26. sadaļā Izglītība un kultūra.

Latvijas pozīcija:

* Latvija atbalsta Eiropas Komisijas rekomendāciju atvērt pievienošanās sarunas ar Melnkalni 19. sadaļā Sociālā politika un nodarbinātība.
* Latvija atbalsta Eiropas Komisijas rekomendāciju atvērt pievienošanās sarunas ar Melnkalni 22. sadaļā Reģionālā politika un strukturālo instrumentu koordinācija.
* Latvija atbalsta Eiropas Komisijas rekomendāciju provizoriski slēgt pievienošanās sarunas ar Serbiju 25. sadaļā Zinātne un pētniecība.
* Latvija atbalsta Eiropas Komisijas rekomendāciju provizoriski slēgt pievienošanās sarunas ar Serbiju 26. sadaļā Izglītība un kultūra.

Pozīcijas ir sagatavotas saskaņā ar Ministru kabineta 2009. gada 3. februāra noteikumiem Nr. 96 “Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos”.

Tā kā ES paplašināšanās un Serbijas, kā arī Melnkalnes pievienošanās sarunas uzskatāmas par tādām, kas būtiski skar Latvijas intereses, saskaņā ar Ministru kabineta 2009. gada 3. februāra noteikumu Nr. 96 21.1.1. punktuto apstiprināšanas kārtība paredz apstiprināšanu Ministru kabinetā.

Iesniedzējs: ārlietu ministrs E. Rinkēvičs

Vīza: valsts sekretārs A.Pildegovičs

30.11.2016. 16.20

598

Dana Tjurina, 67016294

dana.tjurina@mfa.gov.lv